**Αθήνα:** 13.12.2024

**Αρ. Πρωτ.:** 1239

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Επιστολή διαμαρτυρίας για τον χώρο νοσηλείας παιδιού με αναπηρία στο «Αγία Σοφία»**

Επείγουσα επιστολή στον Διοικητή του Νοσοκομείου Παίδων «Η Αγία Σοφία» απέστειλε η ΕΣΑμεΑ μετά από διαμαρτυρία μητέρας παιδιού με αναπηρία που νοσηλεύεται στο νοσοκομείο, στην υπηρεσία της ΕΣΑμεΑ «Διεκδικούμε Μαζί». *Η επιστολή επισυνάπτεται*.

Η μητέρα του 7χρόνου Σ.Π. που νοσηλεύεται εδώ και 3 εβδομάδες στην Παιδιατρική Κλινική ΚΠ2 του Νοσοκομείου Παίδων «Η Αγία Σοφία» διαμαρτυρήθηκε καθώς το παιδί μεταφέρθηκε στις 11 Δεκεμβρίου, ημέρα εφημερίας, εκτός του δωματίου που νοσηλευόταν και σε χώρο, που όπως φαίνεται και στις φωτογραφίες που δημοσιεύθηκαν στο διαδίκτυο, είναι αρκετός για να φιλοξενήσει βρέφος (!). Στην ουσία δεν είναι δωμάτιο αλλά τροποποιημένος πολύ μικρός χώρος, όπου δεν χωρά το αμαξίδιο που χρησιμοποιεί η μητέρα για το παιδί ενώ ταυτόχρονα δεν προβλέπεται χώρος υγιεινής. Η μητέρα απευθύνθηκε στην εφημερεύουσα γιατρό ρωτώντας αν στο χώρο θα μπορούσε να νοσηλευθεί παιδί χωρίς αναπηρία με την γιατρό να απαντά ότι δεν θα γινόταν εάν ήταν παιδί χωρίς αναπηρία…

Το παιδί, που έχει βαριά αναπηρία και συγκεκριμένα εγκεφαλική παράλυση με συνοδό σπαστική τετραπληγία, βαριά νοητική υστέρηση και επιληψία με συνολικό ποσοστό αναπηρίας 99%, έχει μεταφερθεί από την Κέρκυρα όπου και διαμένει με την οικογένειά του στο Νοσοκομείο για την διενέργεια εξειδικευμένων απεικονιστικών εξετάσεων και θεραπεία στον οισοφάγο, και η παραμονή του αναμένεται να διαρκέσει ακόμα δύο εβδομάδες.

Η ΕΣΑμεΑ αναγνωρίζει το σπουδαίο έργο καθώς και τις αντικειμενικές δυσκολίες που αντιμετωπίζουν οι Διοικήσεις και το προσωπικό στα Νοσοκομεία όλης της χώρας, αναγνωρίζει όμως και υπερασπίζεται ταυτόχρονα τα δικαιώματα των παιδιών με αναπηρία. Η ΕΣΑμεΑ ζητά από τη διοίκηση του Νοσοκομείου τη διερεύνηση και την επίλυση του εν λόγω ζητήματος.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |